| Dólar de prata do400 aniversario de Jamestown |
| --- |
|  |  |
| A/: Imaxes dunha persoa africana e dun indio americano, con John Smith no medio. Marcas de gravador (DW e DE). 
Lendas: LIBERTY / IN GOD WE TRUST / FOUNDING JAMESTOWN / 1607-2007 | R/: Tres barcos navegando. Marca de ceca (P) e marcas de gravador (SG e CLV).
Lenda: UNITED STATES OF AMERICA / ONE DOLLAR / E PLURIBUS UNUM |
| * **Valor**: 1 dólar.
* **Gravador**: D. Weaver e D. Everhart (anv.), e S. Gamble e C. Vickers (rev.).
* **Datas de emisión**: 2007
* **Ceca**: *US Mint*: Ceca de Filadelfia.
* **Tiraxe**: 341.397 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata do 400 aniversario de Jamestown** é unha moeda conmemorativa, non circulante, emitida pola Casa da Moeda dos Estados Unidos en 2007 e cuñada pola Ceca de Filadelfia.

Esta moeda dun dólar foi autorizada pola Lei 108-289, do 6 de agosto de 2004, pola que se dispuxo a emisión dunha moeda conmemorativa do 400º aniversario do asentamento de Jamestown, no Estado de Virxinia.

Esta moeda forma parte do programa de emisións da *US Mint* para conmemorar este asentamento, que se completa coa cuñaxe dunha moeda de ouro con valor facial de cinco dólares.

Deseño
------

Os deseños de ambas as moedas que compoñen o programa foron anunciados pola *US Mint* en xuño de 2006.

No anverso da moeda, deseñado e gravado conxuntamente por Donna Weaver e Don Everhart, reprodúcense as figuras das coñecidas como "tres faces da diversidade": o capitán John Smith, unha persoa de orixe africana e un indíxena americano. Estas imaxes representan as tres culturas que confluíron en Jamestown. Xunto a estes motivos, inclúense lendas alusivas ao 400 aniversario do asentamento de Jamestown. A dobre data da moeda, 1607-2007, alude ao mesmo tempo a esa conmemoración e ao ano de emisión.

Pola súa banda, o reverso, obra de Susan Gamble e Charles Vickers, representa os tres barcos nos que chegaron a Jamestown os seus 105 primeiros colonos británicos: o *Susan Constant*, o *Godspeed* e o *Discovery*.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxina de 500.000 de exemplares. A moeda comezou a produciuse na Casa da Moeda de Filadelfia o 1 de xaneiro de 2007, e estivo dispoñible para a súa adquisición por parte da poboación a partir do 10 de xaneiro de 2007.

A súa produción foi de 79.801 moedas na súa condición estándar e 258.802 en versión con acabamento especial (*proof*), o que fai un total de 338.603 exemplares.

A moeda comercializouse aos prezos de 35 dólares en condición estándar e 39 en *versión proof*, e o beneficio conseguido coa súa venda destinouse conxuntamente á Secretaría do Interior dos EEUU e a dúas entidades sen ánimo de lucro: a Fundación Jamestown-Yorktown, de Virxinia, e a Asociación para a Preservación das Antigüidades de Virxinia.

Recoñecementos
--------------

O dólar de prata do 400 aniversario de Jamestown foi recoñecido co Premio Moeda do Ano de 2009, á moeda de maior relevancia histórica emitida no mundo en 2007.

Notas
-----

1. 1 2  "Public Law 108-289 - AUG. 6, 2004". *Govinfo.gov*
2. 1 2 3 4  "Jamestown 400th Anniversary Commemorative Silver Dollar Coin". *United States Mint*.
3. 1 2  "Jamestown 400th Anniversary Commemorative Coin Program". *United States Mint*.
4. 1 2 3  "Jamestown 400th Anniversary Commemorative Designs Unveiled". *United States Mint*.
5. 1 2 3  "1 Dollar Jamestown 400th Anniversary". *Numista.com*
6. ↑  "Jamestown 400th Anniversary Commemorative Coins Available January 10". *United States Mint*.
7. ↑  "Historical Commemorative Coin Sales Figures: 2007 Jamestown 400th Anniversary". *United States Mint*.
8. ↑  "COTY goes to Mongolia". En *Numismatic News*. 11 de febreiro de 2009.
9. ↑  Scarinci, D. (2015). *Coin of the Year: Celebrating Three Decades of the Best in Coin Design and Craftsmanship*. Krause Publications. ISBN 978-1-4402-4476-6

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "2007 Jamestown Silver Dollar" (*ModernCommemoratives.com*)